IRCTC-র অ্যাপ ও ওয়েবসাইটে সমস্যা! ক্ষোভের মুখে রেল

ওয়েব ডেস্ক : চলছে উৎসবের মরশুম। সামনেই ছট পুজো ও জগদ্ধাত্রী পুজো। তার কারণে অনেকে বাড়ি ফিরছেন। অনেকে আবার বাইরে বেড়াতে যাচ্ছেন। কিন্তু তার মাঝেই দেখা দিল আইআরসিটিসি (IRCTC)-র ওয়েবসাইটে গোলমাল। অনেকে অভিযোগ করেছেন, এই গোলমালের জন্য অনেকে টিকিট কাটতে পারেননি। চলতি সপ্তাহে এ নিয়ে দ্বিতীয়বার দেখা দিল এই সমস্যা।

জানা গিয়েছে, ইন্ডিয়ান রেইলওয়ে ক্যাটারিং এবং ট্যুরিজম কর্পোরেশন ওয়েবসাইট (IRCTC)-এ সকাল ১০ টার পর সমস্যা দেখা দেয়। সেই কারণে প্রথমে ১৮০টি রিপোর্ট, তার পরে ৫৭ ও ১৯টি রিপোর্ট জমা পড়ে। বহু গ্রাহক অভিযোগ করেছেন, তাঁরা টিকিট কাটতে গেলে তাঁদেরকে “দিস সাইট ইস কারেন্টলি আনরিচেবল। প্লিজ ট্রাই আফটার সাম টাইম” ম্যাসেজ দেখাচ্ছে।

আরও খবর : কোকরাঝাড় বিস্ফোরণে মাও নাশকতা ! সন্দেহভাজনকে খতম পুলিশের

জানা যাচ্ছে, মোট ৫৫ শতাংশ ব্যবহারকারী আইআরসিটিসি (IRCTC)-র অ্যাপ ব্যবহার করতে পারেননি। অন্যদিকে ৪৬ শতাংশ মানুষ ওয়েবসাইটে গিয়ে টিকিট কাটতে ব্যর্থ হন। টিকিট না কাটতে পারার বিষয়টি এক ব্যবহারকারী পোস্ট করেছেন সমাজমাধ্যমে। ট্যাগ করেছেন কেন্দ্রীয় রেলমন্ত্রী অশ্বিনী বৈষ্ণবকে (Ashwini Vaishnaw)।

অন্য এক ব্যবহারকারী প্রশ্ন তুলেছে, বার বার এমন সমস্যা কেন হচ্ছে? গ্রাহকদের পরিষেবা দেওয়ার ক্ষেত্রে রেল গুরুত্ব দিচ্ছে না বলে অভিযোগ করেছেন তিনি। প্রসঙ্গত, দীপাবলির ঠিক আগে আইআরসিটিসি (IRCTC)-র ওয়েবসাইটে সমস্যা দেখা দিয়েছিল। তার কারণে টিকিট কাটতে গিয়ে ব্যাপক অস্বস্তিতে পড়েছিলেন গ্রাহকরা। তার পরেই আবার সমস্যা দেখা দিল ইন্ডিয়ান রেইলওয়ে ক্যাটারিং এবং ট্যুরিজম কর্পোরেশন ওয়েবসাইট-এর অ্যাপ ও ওয়েব সাইটে।